次韻鄭大參浄慈雙井
作者：釋居簡
朝代：宋

paragraphs: 山展鳳膺仍歛翮，東井碧通西井白。
井花婁欲策茶勳，長恨眼中無此客。
夔州病渴夜迢迢，阿段透雲分湱湱。
胡爲金錫卓山泉，小倚銀床問庭柏。
一杯盍爲龍象供，數尋自是蜿蜒宅。
萬斛滔滔隨地出，九地茫茫不須擇。
淺清盈甃玉痕圓，深浄鏡空雲影拆。
江淮行地自南北，河漢如人同血脈。
舉瓢高謝滄浪濁，吹簫去覓浮丘伯。
遂令天水不違行，洞明爻象元同畫。
更將康谷細商評，一笑自知肩可拍。